《四月二十九日坐直庐读山谷效东坡作薄薄酒二》
宋代·喻良能

薄薄酒，胜独醒。丑丑妇，胜鳏茕。
笙歌鼎沸不须羡，松风满耳自足听。
前遮后拥未必乐，邀月对影堪娱情。
晚食有味可当肉，衡宇无灾胜列屋。
鲁东门外听钟鼓，齐宣堂下状觳{觳殳换束}。
何如巢林一枝，饮河满腹。
水硙多至三十具，胡椒满贮八百斛。
何如浊酒一杯，弹琴一曲。
子平为富不如贫，子方称贱能骄人。
高明之家鬼可瞰，网射纳税官不嗔。
中山醇醪醉千日，文君远山致消渴。
不如茆柴百钱可一斗，荆钗白头长相守。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。